**PAMILIHE TEMBUNG LAN LELEWANE BASA SAJRONE CAKEPAN LELAGON BASA JAWA RERIPTANE GRUP BAND KOES PLUS**

**(Tintingan Stilistika)**

Dinda Widyatama

Bahasa Daerah, FBS, Universitas Negeri Surabaya

[dewga23@gmail.com](mailto:dewga23@gmail.com)

**Dr. Murdiyanto, M.Hum.**

Bahasa Daerah, FBS, Universitas Negeri Surabaya

Abstrak

Lirik lagu yang diciptakan oleh grup band Koes Plus menarik perhatian dan dianggap pantas diteliti karena belum ada yang melakukan penelitian mengenai lirik lagu bahasa jawa ciptaan grup band Koes Plus. Maka dari itu peneliti mencoba mengupas kata demi kata dalam lirik lagu bahasa jawa ciptaan grup band Koes Plus. Penelitian ini menggunakan pendekatan stilistika agar dapat mengerti isi lirik dalam lagu tersebut. Penelitian ini mengupas tentang (1) Bagaimana wujud pemilihan kata dalam lirik lagu bahasa jawa ciptaan grup band Koes plus? (2) Bagaimana wujud gaya bahasadalam lirik lagu bahasa jawa ciptaan grup band Koes plus? (3) Bagaimana makna isi yang terkandung dalam lirik lagu bahasa jawa ciptaan grup band Koes plus? Sedangkan tujuan dari penelitian ini adalah (1) Menjelaskan wujud pemilihan kata dalam lirik lagu bahasa jawa ciptaan grup band Koes plus (2) Menjelaskan wujud gaya bahasa dalam lirik lagu bahasa jawa ciptaan grup band Koes plus (3) Menjelaskan makna yang terkandung dalam lirik lagu bahasa jawa ciptaan grup band Koes plus. Hasil dari penelitian ini menunjukan adanya pemilihan kata dan gaya bahasa. Pemilihan kata dalam penelititan ini dibagi menjadi lima yaitu fonologi, morfologi, sintaksis, semantik, dan citraan bahasa.

**Kata-kata penting:** pemilihan kata, gaya bahasa, lirik, stilistika.

Abstrak

Cakepan lagu kang diripta dening *grup band Koes Plus* narik kawigaten lan pantes ditliti, amarga durung ana panliten kang nliti cakepan lelagon basa Jawa reriptane grup band Koes Plus. Mula saka iku ing kene panliti nyoba ngonceki tetembungan sajrone cakepan lelagon Jawa reriptane *Koes Plus*. Panliten iki nggunakake tintingan *stilistika* supaya bisa mangerteni isi cakepan sajrone lelagon kasebut. Underan panliten iki yaiku (1) Kepriye wujud pamilihe tembung sajrone cakepan lelagon basa Jawa reriptane grup band *Koes Plus*? (2) Kepriye wujud lelewane basa sajrone cakepan lagu reriptane *Koes Plus*? (3) kepriye makna kang kinandhut sajrone cakepan lelagon basa Jawa reriptane grup band Koes Plus? Dene acas saka panliten iki yaiku: (1)Ngandharake wujud pamilihe tembung sajrone cakepan lelagon basa Jawa reriptane *grup band Koes Plus*, (2) Ngandharake wujud lelewane basa sajrone cakepan lelagon basa Jawa reriptane *grup band Koes Plus*, (3) Ngandharake makna kang kinandhut sajrone cakepan lelagon basa Jawa reriptane *grup band Koes Plus.* Panliten iki mujudake sawijine panliten kang asipat dheskriptif kualitatif. Asil panliten nuduhake anane pamilihe tembung lan lelewane basa. Pamilihe tembung sajrone panliten iki diperang dadi lima sub bab yaiku, titi swara, titi tembung utawa morfologi, titi ukara, bab titi makna, lan penganggone wujud citraan basa.

**Tembung wigati:** Pamilihe tembung, lelewane basa, cakepan, stilistika.

**Purwaka**

Manungsa nduweni pepenginan kang tuwuh kanggo ngatonake *ekspresi-*ne. Maneka warna wujud kang diasilake manungsa kanggo mujudake *ekspresi*-ne mau, salah sawijine yaiku awujud karya sastra. Gegayutan karo bab iku, bisa ditegesi yen karya sastra iku ora bisa uwal saka uripe manungsa. Karya sastra lan uripe manungsa nduweni gegayutan lan ora bisa dipisahake. Panliten ngenani karya sastra narik kawigaten amarga karya sastra mujudake *ekspresi* utawa gambaran surasane pangripta ngenani saperangan bab sing wigati.

*Karya Sastra* iku kalebu salah sawijine wujud *seni* kang nggunakake basa minangka pirantine. Basa kang digunakake sajrone karya sastra ora mung saderma reroncene basa kang katulis utawa kang digunemake, nanging uga nduweni maksud narik kawigatene pamaos. *Karya sastra* wujud nyata saka *pengalaman* kang bisa nuwuhake gegambaran kanthi lumantar piranti basa. Sajrone nyiptakake *karya sastra*, pangripta mesthi nggunakake basa kang *khas*. Lelagon mujudake salah sawijine karya sastra awujud syair utawa cakepan kang dinyanyekake. Nalika ngripta syair lelagon uga ora owah karo pamilihan tetembungan kang endah lan trep karo titi laras. Iki laras kaya andharane Luxemburg, (1986:17) sastra iku mujudake kaca benggala saka kadadeyan kang nyata saka uripe manungsa, karya sastra rinipta saka *pengalaman* utawa prastawa.

Syair utawa cakepan lelagon saemper karo geguritan. Cakepan lelagon diripta dening penganggit saka rantaman tembung-tembung lan ukara sing nggunakake lelewane basa kanggo kaendahan cakepan lelagon kasebut, saengga bisa nuwuhake unsur estetik sing linuwih. Panliten iki bakal ngonceki syair utawa cakepan lelagon kanthi nggunakake tintingan *stilistika*. Ancas saka tintingan *stilistika* yaiku ngandharake samubarang kang umum ana sajrone donyane kasusastran, kanggo njlentrehake sesambungan ing antarane basa karo *fungsi artistik* lan *makna*-ne.

Kanthi pamawas kaya mangkono *stilistika* bisa dadi *instrumen* kanggo luwih mangerteni karya sastra sarta kanthi *pemahaman* kang luwih apik bisa menehi pangaji lan pambiji kang menthes kanthi becik.

*Koes Plus* yaiku salah sawijine *grup band* lawas kang lair ing kutha Tuban taun 1969. Sadurunge nganggo jeneng *Koes Plus grup band* iki nggunakake jeneng Koes Bersaudara kang anggotane Yon Koeswoyo, Yok Koeswoyo, Nomo Koeswoyo lan Tony Koeswoyo. Ing antarane taun 1970an sawise Nomo Koeswoyo metu saka *grup* lan diganteni dening Murry, *grup band* iki ganti jeneng dadi *Koes Plus*. *Grup band Koes Plus* iki wis ngripta akeh banget lelagon, ing antarane yaiku lelagon kang nggunakake basa Jawa tuladhane yaiku “Atiku Gela”, “Bali”, “Ela-Elo”, “Katresnan”, “Aja Gela”, “Aja Nelangsa”, “Omah Gubug”, “Ora Bisa Turu”, “Pak Tani”, “Sayur Asem”, “Tul Jaenak”, “Tunggak Jati” lan isih akeh banget liyane.

Panliten iki mujudake wujud apresiasi tumrap lelagon basa Jawa. Mengko ing tembe mburi mugya lelagon basa Jawa bisa luwih akeh saengga bisa nyengkuyung pangrembakane basa lan budaya Jawa

Dideleng saka saben judhul lelagon Jawa reriptane grup band Koes Plus, ndadekake tuwuh pangrasa penasarane panliti kanggo ngonceki luwih njlimet ngenani titikane *grup band Koes Plus* sajrone ngripta lelagon basa Jawa Cakepan lagu kang diripta dening *grup band Koes Plus* iki narik kawigaten lan pantes ditliti, amarga durung ana panliten kang nliti cakepan lelagon basa Jawa reriptane grup band Koes Plus. Mula saka iku ing kene panliti nyoba ngonceki tetembungan sajrone cakepan lelagon Jawa reriptane *Koes Plus*. Panliten iki nggunakake tintingan *stilistika* supaya bisa mangerteni isi cakepan sajrone lelagon kasebut.

**Tintingan Kapustakan**

1. **Panliten Sadurunge**

Panliten saemper kang nggunakake tintingan stilistika kanggo ngandharake pamilihe tembung lan lelewane basa yaiku: Panliten Nihayatul Maghfiroh (2012 ), kanthi irah-irahan “*Larasing tembung lan tembang sajroning Antologi Campursari Banyu Wangi Anggitane Andang C.Y (Tintingan Stilistika)”.*

Panliten Meriya Puspitasari (2015), kanthi irah-irahan *Pamilihe Tembung lan LelewaneBasa Sajrone Antologi Geguritan Bakal Terus Gumebyar Anggitane Suci Hadi Suwita.* Landhesan panliten saka panliten iki amarga antologi geguritan karya Suci Hadi Suwita ngandhut pamilihing tembung lan lelewane basa kang

endah.

Panliten Muhammad Isyommudin (2016), kanthi irah-irahan *Pamilihe Tembung lan LelewaneBasa Sajrone Antologi Geguritan Kidung Lingsir Wengi Anggitane Suharmono Kasiun.*

1. **Syair lagu (cakepan)**

Cakepan yaiku tetemmbungan kang dironce dadi sawijine lagu nggunakake basa Jawa ngoko utawa krama kang ditembangake diiringi *instrumen musik*. Cakepan lagu karipta kanthi basa kang endah nggunakake maneka warna diksi tembung entar utawa tembung wantah saengga nduweni nile *estetis* lan *estetika*. Analisis karya sastra kudu kalaksanan kanthi nggunakake norma-norma karya sastra. Pradopo (1997:62) ngandharake yen analisis karya sastra mligine guritan, unsur-unsur kang ana luwih padhet tinimbang prosa, kayata swara, irama, pamerange irama, pamilihing tembung, basa kiasan, lan lelewane basa. Yen dideleng kanthi struktural, puisi bisa dianalisis kanthi nengenake basa kang *variatif,* ing tataran fonologis tuwuh aliterasi, asonansi utawa rima, ing tataran sintaksis luwih nengenake struktur ing ukara, lan ing tataran semantik luwih nengenake makna tembung utawa ukarane (Kadarisman, 2010:62). Manut saka lelandhesane panliten kang wis diandharane rong panemu mau, tembang nduweni unsur-unsur kang meh padha karo guritan, saengga nalika nganalisis tembang bisa dilakoni kanthi cara kaya analisis guritan.

Sajrone sastra Jawa gagrag anyar kang sabanjure sinebut *sastra Jawa modern*, guritan uga bisa diarani kanthi sesebutan kanggo *puisi basa Jawa*. *Genre puisi* mujudake *genre* kang paling tuwa. Saben *periode genre puisi* tansah ngalami pangrembakan, nduweni jeneng lan wujud kang owah gingsir anut laku jantraning jaman.

1. **Struktur Geguritan**

Miturut Aminuddin (2010: 136), diwawas saka *unsur instrinsik* pangrakite, geguritan kedadeyan saka rong unsur, yaiku (1) struktur wewangunane geguritan, lan (2) lapis makna.

1. Struktur Wewangunane Geguritan

Struktur wewangunane geguritan (*bangun struktur puisi* ) mujudake unsur utawa perangan pangrakiting geguritan kang bisa dirasakake kanthi *visual* utawa nyata. Unsur wewangunane geguritan kaya, swara, tetembungan sajroning geguritan, gatra, pada, lan tipografi.

(b) Lapis Makna

Miturut Richards (sajrone Aminuddin, 2010: 149), lapis makna diperang dadi nem, ing antarane yaiku *sense, subject matter, feeling, tone, totalitas makna,* lan tema.

1. **Stilistika**

Stilistika minangka ilmu kang nintingi kepriye cara kang digunakake sawijine penganggit kanggo ngudal kekarepan kanthi nggunakake sarana basa (Sudjiman, 1993: 13). KBBI (1998:859) ngandharake stilistika yaiku ilmu ngenani panganggone basa lan lelewane basa sajroning karya sastra. Stilistika miturut Pradopo (1991:2) yaiku ilmu ngenani lelewane basa. Dheweke uga nambahi yen stilistika yaiku ilmu linguistik kang musatake diri ing variasi-variasi panganggone basa.

**Metodhe**

Panliten ngenani stilistika kang kawawas saka peranganing konsep, titikan, lan uga lelandhesaning teori kang digunakake sajrone panliten iki nggunakake metodhe dheskriptif kualitalif. Sudaryanto (1993:62) ngandharake dheskriptif kualitatif yaiku panliten sing nengenake kanyatan utawa tandha-tandha empiris sing urip sajrone pribadine pamicara. Metode iki digunakake dening panliti kanggo deskripsekake dhata kang awujud tembung-tembung kang katulis ing cakepan lelgon Jawa reriptane *Koes Plus*. Kanthi ancangan dheskriptif kualitatif, panliten iki dikarepake bisa ngolehake gegambaran sing cetha lan objektif ngenani pamilihe tembung lan lelewane basa sajrone cakepan lelgon Jawa reriptane *Koes Plus*.

Sumber dhata mujudake babagan kang wigati lan dibutuhake sajrone panliten. Sumber dhata kang digunakake sajrone panliten yaiku kumpulan cakepan lelagon kang ana ing album Jawa reriptane *Koes Plus*. Album-album kang dipilih dadi sumber dhata yaiku (1) album pop Jawa vol 1 (1974), (2) album pop Jawa vol 2 (1974), (3) album pop Jawa vol 3 (1975).

([*http://wongpoeri.blogspot.co.id/search/label/Album%Koesplus*](http://wongpoeri.blogspot.co.id/search/label/Album%25Koesplus)*).*

Dhata kang digunakake sajrone panliten iki awujud tembung, frase, lan ukara kang kinandhut bab-bab kang gegayutan kalawan underane panliten kang rinonce sajrone cakepan lelagon pop Jawa reriptane *Koes Plus*.

*Instrumen* panyengkuyung ing panliten iki awujud piranti kang bisa nyengkuyung anggone panliti nglumpukake dhata. Piranti kuwi awujud, (1) buku, buku kang digunakake yaiku buku referensi kang gegayutan karo panliten lan buku tulis, (2) pulpen piranti kanggo nulis dhata lan bab-bab kang wigati kang gegayutan karo panliten, (3) laptop piranti kanggo proses ngetik dhata lan ngedit asile panliten.

**Andharan Asil Panliten**

1. **Pamilihe Tembung Sajrone Cakepan Lelagon Basa Jawa Reriptane Grup Band Koes Plus**

Pamilihane tembung digunakake dening pangripta kanthi tujuwan apa sing dikarepake bisa ditrima karo pamaos. Pamilihane tembung sajrone geguritan kasebut diajab nuwuhake *imajinasine* pamaos nalika maca Cakepan Lelagon Jawa Reriptane Grup Band Koes Plus.Saka tujuwan iku mau pamilihane tembung bisa menehi daya tumrap reriptan karya sastra geguritan saengga dumadi endah.

1. **Titi Swara (Fonologi)**

Titi swara (fonologi) yaiku ilmu kang njlentrehake ngenani swara-swara basa. Data sajrone Cakepan Lelagon Jawa Reriptane Grup Band Koes Plus ditemokake anane purwakanthi guru swara, purwakanthi guru sastra, lan purwakanthi guru basa utawa lumaksita. Penganggone titi swara bisa kedadeyan kanthi ora sengaja utawa pancen disengaja dening pangripta supaya cakepan kasebut nduweni unsure *estetis.*

**1) Purwakanthi Guru Swara (Asonansi)**

Purwakanthi guru swara yaiku pangulangane swara vokal, kang lelandhesan swara utawa vokal sing ana ing perangane gatra ngarep banjur diurutake maneh ing mburine. Ing ngisor iki asile panliten babagan purwakanthi guru swara ing Cakepan Lelagon Jawa Reriptane Grup Band Koes Plus.

1. **Purwakanthi Guru Swara (Asonansi) /a/**

Purwakanthi guru swara /a/ yaiku pangulangane swara vocal /a/, kang lelandhesan swara utawa vokal sing ana ing perangane gatra ngarep banjur diurutake maneh ing mburine. Ing ngisor iki asile panliten babagan purwakanthi guru swara ing Cakepan Lelagon Jawa Reriptane Grup Band Koes Plus.

1. *Lha piye t****a*** *kanc****a*** *aku ora ngir****a*** *(AG Pd.2 Gt.1)*

*‘Lalu bagaimana kawan aku tidak menyangka’*

1. *Jare lung****a*** *diutus wong tuw****a*** *(AG Pd.2 Gt.2)*

*‘Katanya pergi karena orang tua’*

Pamilihe purwakanthi guru swara /a/ sajrone pethikan gatra cakepan kasebut bisa dimangerteni sengaja dianakane dening pangripta, amerga ing cakepan iki pangripta nyoba nyritakake marang kancane kahanan kang lagi diadhepi. ndeleng saka teges gatra kasebut mula luwih dipilih tembung *kanca*. Penganggone purwakanthi swara /a/ sajrone pethikan kasebut uga nuwuhake surasa neges pangajake pangripta tembang *Aja Nelangsa*, amrih para pamireng aja males ngadhepi majune jaman.

1. **Purwakanthi Guru Swara (Asonansi) /i/**

Purwakanthi guru swara /i/ yaiku pangulangane swara vocal /a/, kang lelandhesan swara utawa vokal sing ana ing perangane gatra ngarep banjur diurutake maneh ing mburine. Ing ngisor iki asile panliten babagan purwakanthi guru swara ing Cakepan Lelagon Jawa Reriptane Grup Band Koes Plus.

1. *S****i****ng tak p****i****k****i****r r****i****na klawan beng****i***

*(AG Pd.1 GT.2)*

*‘Yang kupikir siang melawan malam’*

1. *D****i****apus****i*** *sl****i****ntat sl****i****ntut ora ngert****i***

*(AG Pd.3 Gt.4)*

*‘Dibohongi namun tak menyadari’*

Pethikan dhata (AG Pd.1 GT.2) ing ndhuwur mujudake purwakanthi guru swara /i/. Dhata kasebut dijupuk saka cakepan tembang kanthi judhul *Atiku Gela.* Dhata kasebut mujudake purwakanthi guru swara /i/ amerga nduweni tembung-tembung kang akeh nggunakake guru swara /i/, tembung-tembung kasebut yaiku *sing, pikir, rina* lan *wengi.* Maksud saka pethikan dhata ing ndhuwur yaiku pangripta ngumbarake pangrasa nandang wuyung marang pacare mbiyen sing saiki wis ninggalake dheweke.

Pethikan dhata (AG Pd.3 Gt.4) uga isih satembang kaya dene pethikan dhata sadurunge yaiku (AG Pd.1 GT.2). dhata kasebut uga nggunakake tembung-tembung kang nduweni guru swara /i/, yaiku tembung *diapusi, slintat, slintut* lan *ngerti.* Maksud saka dhata kasebut yaiku nggambarake kahanan wong lanang amerga saking kebacut tresna, dheweke ora kober ndeleng lan ngrasakake yen sasuwene iki dheweke diapusi dening pacare sing wis mlayu karo wong liya.

1. **Purwakanthi Guru Swara (Asonansi) /u/**

Purwakanthi guru swara /u/ yaiku pangulangane swara vocal /u/, kang lelandhesan swara utawa vokal sing ana ing perangane gatra ngarep banjur diurutake maneh ing mburine. Ing ngisor iki asile panliten babagan purwakanthi guru swara ing Cakepan Lelagon Jawa Reriptane Grup Band Koes Plus.

1. *Ak****u*** *d****u****r****u****ng ta****u*** *ora bisa t****u****r****u***

*(OBT Pd.1 Gt.1)*

*‘Aku belum pernah tidak bisa tidur’*

1. *P****u****tri paling ay****u*** *r****u****mangsa atik****u***

*(OBT Pd.1 Gt.3)*

*‘Putri paling cantik terasa hatiku’*

Pethikan dhata (OBT Pd.1 Gt.1) lan (OBT Pd.1 Gt.3), mujudake purwakanthi guru swara /u/. Dhata kasebut dijupuk saka cakepan tembang kanthi irah-irahan *Ora Bisa Turu* lan ditembangake dening Yon Koeswoyo. Saka pethikan dhata kasebut bisa dimangerteni yen dhata kasebut ana dadi sapada. Dhata-dhata kasebut uga nduweni guru lagu /u/, bab kasebut bisa dimangerteni ana penganggone tembung *turu* ing pungkasan dhata (OBT Pd.1 Gt.1) lan tembung *atiku* ing pungkasan dhata (OBT Pd.1 Gt.3). Maksud saka dhata-dhata kasebut yaiku nggambarake surasa pangripta kang lagi nandang kasmaran marang salah sawijine wanodya, katrangan kasebut cundhuk marang penganggone ukara *putri ayu* ing dhata (OBT Pd.1 Gt.3).

1. **Purwakanthi Guru Swara (Asonansi) /e/**

Purwakanthi guru swara /e/ yaiku pangulangane swara vocal /e/, kang lelandhesan swara utawa vokal sing ana ing perangane gatra ngarep banjur diurutake maneh ing mburine. Ing ngisor iki asile panliten babagan purwakanthi guru swara ing Cakepan Lelagon Jawa Reriptane Grup Band Koes Plus.

1. *Bareng tak nyatakke karo priya seje*

*(AG Pd.2 Gt.3)*

*‘Setelah kupastikan dengan pria lain’*

1. *Urip panc****e****n ang****e****l, kudun****e*** *ra usah ngom****e****l*

*(AN Pd.1 Gt.2)*

*‘Hidup memang susah harusnya tak usah menggerutu’*

Pethikan dhata (AG Pd.2 Gt.3), mujudake purwakanthi guru swara /e/. Dhata kasebut dijupuk saka cakepan tembang kanthi judhul *Atiku Gela* lan ditembangake dening Yon Koeswoyo. Dhata ing ndhuwur klebu purwakanthi guru swara /e/ amerga tembung-tembung kang digunakake ngemu swara e, kaya tembung *nyatakke* lan *seje.* Maksud saka dhata kasebut yaiku nyritakake lakone wong lanang kang mangerteni sasuwene iki dheweke diapusi dening pacare, dene pacare sing budhal lunga kanthi aling-aling diutus wong tuwane jebul malah mlayu karo wong liya.

Pethikan dhata (AN Pd.1 Gt.2) dijupuk saka cakepan tembang kanthi judhul *Aja Nelangsa,* lan ditembangake dening Yon Koeswoyo. Pethikan dhata kasebut klebu wujud purwakanthi guru swara /e/ amerga yen dimangerteni saka tembung-tembung kang digunakake sajrone dhata kasebut akeh kang nggunakake swara /e/, tembung-tembung kasebut yaiku *pancen, angel, kudune* lan *ngomel.* Maksud saka dhata kasebut yaiku nggambarake pangajabe pangripta tembang, supaya dadi manungsa kudu nrima apa anane urip, jaman tansaya maju, kudu bisa ngadhepi lan aja males kanggo terus ngupadi.

1. **Purwakanthi Guru Sastra (Aliterasi)**

Purwakanthi guru sastra minangka pangulange konsonan sing padha sajrone ukara. Konsonan kang wis kasebut ana ing perangane ukara kang ngarep utawa kang wiwitan, dikanthi, digandeng, disebutake maneh dening perangane ukara kang pungkasan. Sajrone Cakepan Lelagon Jawa Reriptane Grup Band Koes Plus uga ana purwakanthi guru sastra, Pethikane kaya ing ngisor iki.

1. **Purwakanthi Guru Sastra (Aliterasi) /ng/**

Konsonan /ng/ kang wis kasebut ana ing perangane ukara kang ngarep utawa kang wiwitan, dikanthi, digandeng, disebutake maneh dening perangane ukara kang pungkasan. Sajrone Cakepan Lelagon Jawa Reriptane Grup Band Koes Plus uga ana purwakanthi guru sastra /ng/, Pethikane kaya ing ngisor iki.

1. *Mata pete****ng****, kupi****ng*** *ora miring*

*(AG Pd.3 Gt.3)*

*‘Buta mata butat elinga’*

1. *Kendhi kuni****ng***

*Isine beni****ng***

*Yen adine nyondhang-nyandhi****ng***

*Mbakyune gulung-komi****ng*** *(SA Pd.3 Gt.1-4)*

*‘kendi kuning*

*isinya bening*

*kalau adiknya terus menggoda*

*kakak perempuanya tak akan terima’*

Pethikan dhata (AG Pd.3 Gt.3) mujudake purwakanthi guru sastra /ng/. Dhata kasebut dijupuk saka cakepan tembang kanthi judhul *Atiku Gela* lan ditembangake dening Yon Koeswoyo. Dhata kasebut nduweni wujud purwakanthi guru sastra /ng/ adhedhasar tembung-tembung kang digunakake sajrone dhata kasebut, tembung-tembung kasebut yaiku *peteng, kuping* lan *mireng.* Maksud saka dhata kasebut yaiku nggambarake kahanan pawongan sing lagi ora sadhar yen lagi diapusi dening pacare amerga saking tresnane. Dipilihe tembung-tembung kang nduweni panyigeg /ng/ supaya nuduhake paneges marang pangrasa kang lagi dialami.

Dhata (SA Pd.3 Gt.1-4) ing ndhuwur mujudake penganggone konsonan /ng/. Dhata kasebut dijupuk saka cakepan tembang kanthi judhul *Sayur Asem.* Dhata kasebut dumadi saka patang gatra kang nduweni panyigeg /ng/ ing saben pungkasane ukara. Maksud saka dhata kasebut yaiku nyritakake lelakone pangripta seneng karo wong wadon, banjur wong wadon kuwi nduweni adhik wadon sing uga seneng marang pangripta tembang kasebut. Gatra 1-2 ing dhata kasebut ora nuduhake isi maksud, dene gatra 3-4 mujudake maksud saka dhata kasebut. Gatra 3-4 kanthi ukara *Yen adine nyondhang-nyandhing, Mbakyune gulung-koming* nuduhake nalika adhine melu nggodha si pangripta, mbakyune melu sujana.

1. **Purwakanthi Guru Sastra (Aliterasi) /n/**

Konsonan /n/ kang wis kasebut ana ing perangane ukara kang ngarep utawa kang wiwitan, dikanthi, digandeng, disebutake maneh dening perangane ukara kang pungkasan. Sajrone Cakepan Lelagon Jawa Reriptane Grup Band Koes Plus uga ana purwakanthi guru sastra /n/, Pethikane kaya ing ngisor iki.

1. *Awa****n*** *awa****n*** *ora uda****n*** *aja payunga****n***

*(OG Pd.1 Gt.3)*

*‘Siang hari tidak hujan jangan memakai payung’*

1. *Yen padang rembulan ... kabeh bebarenga****n*** *Jejogetan ngarep candhi ing platara****n*** *Ngaturake beksan suci ing Pengera****n*** *Kang wis paring gesang tuwin kasuwarga****n*** *(B Pd.3 Gt.1-4)*

*‘Jika terang bulan semua bersama-sama*

*Berjogedan diplataran candi*

*Menghaturkan tarian suci pada Pangeran*

*Yang telah memberikan kehidupan dan kebahagiaan’*

Pethikan dhata (B Pd.3 Gt.1-4) ing ndhuwur mujudake penganggone konsonan /n/ ing sajrone pada. Dhata kasebut dijupuk saka cakepan tembang kanthi judhul *Bali,* lan ditembangake dening Tony Koeswoyo. Penganggone konsonan /n/ ing dhata kasebut bisa kapirsa ing saben-saben tembung pungkasan ing gatra 1-4 nggunakake panyigeg utawa konsonan /n/. Maksud saka pethikan kasebut yaiku, pangripta nggambarake kahanan relijius ing pulo Bali, guyub rukune masyarakat Bali lan rasa syukure marang Kang paring gesang.

1. **Purwakanthi Guru Sastra (Aliterasi) /h/**

Konsonan /h/ kang wis kasebut ana ing perangane ukara kang ngarep utawa kang wiwitan, dikanthi, digandeng, disebutake maneh dening perangane ukara kang pungkasan. Sajrone Cakepan Lelagon Jawa Reriptane Grup Band Koes Plus uga ana purwakanthi guru sastra /h/, Pethikane kaya ing ngisor iki.

1. *Ben kabeh padha pola****h*** *Meri marang uwong bunga****h*** *Ben gawe ulah ula****h*** *Mengko dewekne sing bubra****h***

*(YB Pd.2 Gt.1-4)*

*‘Biar semuanya berbuat*

*Iri pada orang yang bahagia*

*Biar mereka berulah*

*Nanti dia yang akan rusak’*

Pethikan dhata (YB Pd.2 Gt.1-4) dijupuk saka cakepan tembang kanthi judhul *Ya Ben.* Dhata kasebut mujudake penganggone konsonan /h/, amerga bisa dimangerteni ing saben tembung kang pungkasan ing saben gatra nggunakake panyigeg /h/. Maksud saka dhata kasebut yaiku nerangake yen dadi wong aja seneng ngurusi polahe wong liya, seneng meri marang wong liya, amerga kabeh sipat sing kaya mangkono bisa ndadekake wong dadi bubrah.

1. **Purwakanthi Guru Sastra (Aliterasi) /k/**

Konsonan /k/ kang wis kasebut ana ing perangane ukara kang ngarep utawa kang wiwitan, dikanthi, digandeng, disebutake maneh dening perangane ukara kang pungkasan. Sajrone Cakepan Lelagon Jawa Reriptane Grup Band Koes Plus uga ana purwakanthi guru sastra /k/, Pethikane kaya ing ngisor iki.

1. *Wong arep ngundhuh klapa ora bisa mene****k*** *Mbok aja kandha kandha klapane ele****k***

*(OG Pd.2 Gt.1-2)*

*‘Orang akan memetik kelapa namun tak bisa memanjat*

*Jangan memberi tahu yang lain karena kelapanya jelek’*

Pethikan dhata (OG Pd.2 Gt.1-2) mujudake penganggone konsonan /k/. Penganggone konsonan /k/ ing dhata kasebut bisa dimangerteni anane panyigeg /k/ ing saben pungkasane gatra, yaiku ing tembung *menek* lan *elek.* Dhata kasebut dijupuk saka cakepan tembang kanthi judhul *Omah Gubug.* Maksud saka dhata kasebut yaiku nerangake yen nalika ora bisa nindakake salah sawijine pakaryan, mbok aja nggunakake alesan kanthi ngelek-elek liyan. Aja seneng ngasorake wong cilik amerga kabeh nduweni kaluwihan lan kakurangan dhewe-dhewe.

1. **Purwakanthi Guru Sastra (Aliterasi) /r/**

Konsonan /r/ kang wis kasebut ana ing perangane ukara kang ngarep utawa kang wiwitan, dikanthi, digandeng, disebutake maneh dening perangane ukara kang pungkasan. Sajrone Cakepan Lelagon Jawa Reriptane Grup Band Koes Plus uga ana purwakanthi guru sastra /r/, Pethikane kaya ing ngisor iki.

1. *E la e lo sawo dipangan ule****r***  *E la e lo ... wong bodho ngaku pinte****r*** *(EE Pd.2 Gt.1-2)*

*‘E la e lo ... sawo dimakan ulat*

*E la e lo ... orang bodoh mengaku pintar’*

1. *Wis wayahe kabeh padha tandu****r*** *Ora ana wong kang padha nganggu****r*** *(SM Pd.1 Gt.1-2)*

*‘Sudah waktunya semua bercocok tanam*

*Tidak ada orang yang menganggur’*

Dhata (EE Pd.2 Gt.1-2) ing ndhuwur mujudake purwakanthi guru sastra /r/. Dhata ing ndhuwur dijupuk saka cakepan tembang kanthi judhul *Ela Elo* lan ditembangake dening Yok Koeswoyo. Dhata ing ndhuwur dumadi saka rong gatra, ing saben pungkasan gatrane ditutup wanda *er.* Dhata iki kalebu ana pada kaloro tembang *Ela-Elo,* dene pada kasebut dumadi saka patang gatra. Teges saka dhata (EE Pd.2 Gt.1-2) yaiku pangripta tembang nggambarake kelakuwane manungsa sing kadang kala seneng ngaku pinter marang wong liyane, saengga dadi wong sing seneng ngapusi sakiwa-tengene, mula dadi wong sing ora migunane kanggo wong akeh.

Dhata (SM Pd.1 Gt.1-2) ing ndhuwur uga mujudake purwakanthi guru sastra /n/. Dhata kasebut nggunakake konsonan /r/ ing saben pungkasan gatra kanggo nyigeg swara /u/. Dhata kasebut dumadi saka rong gatra dijupuk saka tembang kanthi judhul *Salah Mangsa* ing pada sepisan. Maksud saka pethikan dhata ing ndhuwur yaiku pangripta nggambarake uripe para petani sing sregep mergawe kanggo ngopeni sawah lan awake dhewe, nanging pangripta uga nuduhake yen sekabehe upaya senajan becik samubarange kudu dipasrahake marang Kang Murbeng Dumadi, yen pancen durung kasil manungsa kudu bisa ikhlas.

1. **Purwakanthi Guru Sastra (Aliterasi) /t/**

Konsonan /t/ kang wis kasebut ana ing perangane ukara kang ngarep utawa kang wiwitan, dikanthi, digandeng, disebutake maneh dening perangane ukara kang pungkasan. Sajrone Cakepan Lelagon Jawa Reriptane Grup Band Koes Plus uga ana purwakanthi guru sastra /t/, Pethikane kaya ing ngisor iki.

1. *Wis tau ribu****t***

*Gara gara randha katu****t***

*Sajak kebacu****t***

*Pringas pringis rupane kecu****t***

*(RK Pd.2 Gt.1-4)*

*‘Sudah pernah rebut*

*Gara-gara terbawa janda*

*Terlihat keterlaluan*

*Senyum dengan wajah masam’*

Pethikan dhata (RK Pd.2 Gt.1-4) mujudake purwakanthi guru sastra konsonan /t/. Dhata kasebut mujudake sapada kang dumadi saka patang gatra sing sekabehe nduweni guru swara /u/ lan disigeg konsonan /t/. Tembung-tembuung kasebut yaiku *ribut, katut, kebacut* lan *kecut.* Dhata (RK Pd.2 Gt.1-4) dijupuk saka cakepan tembang kanthi judhul *Randha Katut,* sing nyritakake lalakone wong lanang sing isih jaka sing isih merdika nanging sawijine dina dheweke kena perkara karo salah sawijine randha, dening para tangga kampung tumindake dianggep nerak paugeran, nanging dhasare jaka sing dimaksud yaiku wong ndableg saengga ora nggugu apa jare liyan.

1. **Titi Tembung (Morfologi)**

Morfologi ngrembug wujud tembung utawa titi tembung. Sajrone panliten iki titi tembung kang dirembug arupa wujude afiks (*prefik*s, *sufiks*, *infiks*, lan *konfiks).* Panganggone afiks bisa dideleng kaya Pethikan ing ngisor iki.

1. **Ater-ater (Prefiks)**

Ater-ater utawa prefiks yaiku imbuhan kang ana ing sangarepe tembung. Panulisane ater-ater tansah gandheng karo tembung linggane. Sajrone dhata panliten iki, panliti nemokake ana saperangan ater-ater kang bakal diandharake ing ngisor iki.

1. *Ulat aja peteng, nek* ***di****kongkon ya sing temen (AN Pd.2 Gt.2)*

*‘Jangan bermuram durja jika disuruh yang sungguh-sungguh’*

Dhata (AN Pd.2 Gt.2) mujudake gatra kang nggunakake ater-ater ing sawijine tembung. Tembung kang kawuwuhan ater-ater ing dhata kasebut yaiku tembung *dikongkon.* Ater-ater di- muwuhi tembung lingga *kongkon,* saengga ndadekake tembung kasebut awujud tanggap. Dhata (AN Pd.2 Gt.2) kasebut dipethik saka cakepan tembang kanthi judhul *Aja Nelangsa.* Maksud saka pethikan dhata ing ndhuwur yaiku pangripta nduweni panagajab supaya para pawongan gelem kerja kanthi tumenen lan nrima, ora perlu nersula lan getun amerga kabeh tumindak sing becik bakal nggawa kasil sing migunani.

1. **Panambang (Sufiks)***.*

Panambang yaiku imbuhan sing dumunung ana ing pungkasane tembung. Sajrone panliten iki, panliti nemokake panambang-panambang kang bakal diandharake ing ngisor iki.

1. *Ora dadi apa yen kok putus****ake***

*(AG Pd.3 Gt.2)*

*‘Tidak apa-apa jika kau putuskan’*

Dhata (AG Pd.3 Gt.2) mujudake gatra kang nggunakake tembung kanthi kawuwuhan panambang. Tembung kang kawuwuhan panambang ing dhata (AG Pd.3 Gt.2) yaiku tembung *putusake,*tembung *putusake* kedadeyan saka tembung *putus* sing nduweni teges pedhot utawa cuthel lan oleh panambang *–ake.* Panambang *–ake* nduweni teges nindakake pakaryan. Dhata ing ndhuwur dipethik saka cakepan tembang kanthi judhul *Aja Gela.* Maksud saka pethikan ing ndhuwur yaiku panulis nyritakake lelakone wong lanang kang disenengi wong wadon, kanthi crita durung nate kenal sadurunge sing ndadekake wong lanang kuwi ragu uga mesakake yen mengkone padha tuwuh rasa getun ing mburi.

1. **Seselan (Infiks)**

Seselan utawa infiks yaiku imbuhan kang ana ing satengahe tembung. Sajrone datha kang ditliti, panliti nemokake seselan kang dienggo dening pangripta. Seselan-seselan mau bakal diandharake kaya ing ngisor iki.

1. *Gawe lagu ... kok s****in****ambi guyon*

*(AT Pd.1 Gt.2)*

*‘membuat lagu kok sambil bercanda’*

1. *T****um****andang nyambut gawe (R Pd.4 Gt.3)*

*‘mealakukan pekerjaan’*

Dhata (AT Pd.1 Gt.2) mujudake gatra sing nggunakake seselan ing salah sawiji tembung. Tembung kang kawuwuhan seselan sajrone dhata kasebut yaiku tembung *sinambi* sing kedadeyan saka tembung lingga *sambi* banjur kawuwuhan *infiks –in-.* Dhata (AT Pd.1 Gt.2) kapethik saka cakepan tembang kanthi judhul *Apa Tumon* lan ditembangake dening Koeswoyo senior*.* Dhata ing ndhuwur nggambarake lelakone urip pangripta lagu nalika dheweke ngripta lagu. Anane tembung *sinambi* ing ukara kasebut nerangake nalika dheweke ngripta tembang kasebut dibarengi surasa gegojegan.

Dhata (R Pd.4 Gt.3) mujudake gatra kang nggunakake seselan ing salah sawiji tembunge. Tembung kang kawuwuhan seselan ing dhata kasebut yaiku tembung *tumandang* sing kedadeyan saka tembung lingga *tandhang*banjur kawuwuh seselan *–um-.* Tembung *tandhang* sajrone dhata kasebut nduweni teges nindakake salah sawijine pakaryan, seselan *–um-* sing digunakake ing tembung *tandhang* menehi tegese padha-padha makarya bebarengan. Andharan kasebut disengkuyung maksud saka pangripta lagu sing ngajak para pawongan bisa bebarengan guyub rukun nyambut gawe.

1. **Konfiks**

Konfiks yaiku imbuhan kang ana ing wiwitan lan pungkasane tembung. Sajrone panliten iki, panliti nemokake konfoks-konfiks kang bakal diandharake ing ngisor iki.

1. ***Di****apus****i*** *slintat slintut ora ngerti*

*(AG Pd.3 Gt.4)*

*‘dibohongi terus-menerus tapi tak merasa’*

Pethikan dhata (AG Pd.3 Gt.4) mujudake gatra sing nduweni tembung kanthi kawuwuhan *konfiks.* Tembung sing kawuwuhan *konfiks* sajrone gatra kasebut yaiku tembung *diapusi.* Tembung *diapusi* kedadeyan tembung lingga *apus* sing tegese yaiku goroh mitunani karo liyan, banjur kawuwuhan ater-ater *di-* lan panambang *–i* saengga tembung kasebut nuduhake yen awujud tanggap.

1. **Tembung Rangkep**

Tembung rangkep yaiku tembung kang diwaca utawa ditulis kaping pindho. Tembung rangkep iki jinise ana telu yaiku tembung dwilingga, tembung dwipurwa lan tembung dwiwasana. Ing andharan bab tembung rangkep sajrone cakepan lelagon Jawa reriptane grup band Koes Plusiki ditemokake wujud panulisan tembung rangkep dwilingga lan dwiwasana, kaya ing ngisor iki.

1. **Dwilingga**

Tembung dwilingga kang bisa ditemokake sajrone Cakepan Lelagon Jawa Reriptane Grup Band Koes Plusana loro yaiku dwilingga padha swara, dwilingga salin swara. Dwilingga padha swara yaiku tembung lingga sing dibaleni lan nduweni pangocapan kang padha. Tembung dwilingga salin swara yaiku tembung lingga sing dibaleni nanging nduweni pangocapan kang beda. Andharan jangkep ana ing ngisor iki.

1. **Dwilingga Padha Swara**

Dwilingga padha swara yaiku tembung lingga sing dibaleni lan nduweni pangocapan kang padha. Dwi lingga padha swara kang ana sajrone dhata panliten bakal diandharake ing ngisor iki.

1. *Mbok aja* ***kandha-kandha*** *klapane ele*

*(OG Pd.2 Gt.2)*

Pethikan dhata (OG Pd.2 Gt.2) mujudake gatra kang nggunakake dwilingga padha swara. Tembung dwilingga padha swara sajrone dhata kasebut yaiku *kandha-kandha.* Tembung *kandha* nduweni teges omong utawa nularake sawijine bab lumantar omongan. Banjur diwujudake dwilingga saengga nduweni teges maneka werna bab sing bisa diomongake marang liyan.

1. **Dwilingga Salin Swara**

Dwilingga salin swara yaiku tembung lingga kang dibolan-baleni lan ana sijine tembung kang swarane diowahi. Ing cakepan lelagon sing diripta karo pangripta akeh sing nggunakake dwilingga salin swara kanthi tujuwan supaya cakepan lelagon reriptane bisa nduweni unsur estetik lan nuduha ke kekhasan pangripta.

1. *Yen matur aja* ***mesam-mesem***

*(SA Pd.1 Gt.4)*

*‘jika berbicara jangan senyum-senyum’*

Pethikan dhata (SA Pd.1 Gt.4) mujudake gatra kang nggunakake tembung dwilingga salin swara. Tembung dwilingga salin swara sajrone dhata kasebut yaiku tembung ­*mesam-mesem.* Tembung *mesam-mesem* kedadeyan saka tembung lingga *mesem* sing tegese yaiku ngguyu kanthi ora kawedhar, utawa ngguyu nganti ora katon swara lan untune. Dene tembung *mesem* dumadi wujud dwilingga salin swara nduweni teges maneka wujud mesem iku dhewe. Teges *mesam-mesem* sajrone konteks dhata kasebut yaiku pangripta ngomong marang wong wadon sing dadi pepujane yen anggone diajak cecaturan supaya aja mung mesam-mesem wae lan ora ngomong saengga aja nuwuhake rasa bingung.

1. **Dwipurwa**

Dwipurwa yaiku tembung kang ngrangkep wanda ing wiwitane utawa ngrangkep wiwitane tembung Verhaar (2012:152). Ing cakepan lelagon sing diripta karo pangripta akeh sing nggunakake dwilingga salin swara kanthi tujuwan supaya cakepan lelagon reriptane bisa nduweni unsur estetik lan nuduhake kekhasan pangripta.

1. ***Memelas*** *temen wong kuwi*

*(MTWK Pd.1 Gt.1)*

*‘kasihan sekali orang itu’*

Pethikan dhata (MTWK Pd.1 Gt.1) mujudake gatra kang nduweni tembung awujud dwipurwa. Tembung dwipurwa kasebut yaiku *memelas.* Tembung *memelas* kedadeyan saka tembung lingga *welas* sing tegese yaiku kedunungan rasa mesakake marang liyan, banjur kawuwuhan ater-ater *m-* banjur dumadi dwiwasana. Wujud dwipurwa ing tembung *memelas* nduweni tegese kena dibolan-baleni lan paneges saka tembung melas kasebut. Dene teges tembung *memelas* sajrone konteks pethikan kasebut yaiku pangrasa ati saka pangripta tembang marang wong gendheng lan gelandhangan sing nate disawang.

1. **Pemendekan**

*Pemendekan* ukara utawa tembung yaiku *ngurangi* kanthi sengaja wanda tembung kang digunakake panggurit kanthi tujuwan njangkepi cacahe wanda sajrone ukara, lan saperlu nyococogake dhong-dhonge swara lan titilaras sing dikarepake Tujuwane yaiku nambahi unsur estetika sajrone reriptan sastra anggitane pangripta. Contone kaya ing ngisor iki.

1. ***Ra*** *ana kang bisa gawe****Ra*** *ana kang bisa ngarang (K Pd.1 Gt.3-4)*

*‘tidak ada yang bisa membuat*

*Tidak ada yang bisa mengarang’*

Dhata (K Pd.1 Gt.3-4) mujudake gatra lan ukara sing tembunge awujud pemendekan. Tembung sing awujud pemendekan sajrone gatra kasebut yaiku *ra* sing mujudake pemendekan saka tembung *ora.* Tegese tembung ora yaiku kosok balen utawa sulaya karo sing kasebut.

1. **Titi Makna (*Semantik*)**

Semantik salah sawijine cabang linguistik kang ngrembug bab teges, makna lan maksud. Sajrone kasusastran mligine geguritan nduweni makna lan maksud sing wigati, saengga dibutuhake cabang ilmu kang bisa myengkuyung pamaca anggone mangerteni isi saka geguritan sing diwaaca. Titi makna sajrone Cakepan Lelagon Jawa Reriptane Grup Band Koes Plus bakal ngrembug semantik ing antarane yaiku sinonim, antonim, hiponimlan teges entar.

**1) Sinonim**

Sinonim yaiku tembung-tembung kang nduweni teges padha.Sinonim kang ana sajrone geguritan ***BTG***, bakal diandharake ana ing ngisor iki.

1. *Aja ngece* ***omah gubuk*** *omahe dhewe*

*(OG Pd.3 Gt.2)*

*‘jangan menghina, rumah gubuk rumah sendiri’*

Pethikan dhata (OG Pd.3 Gt.2) mujudake gatra sing nggunakake tembung sinonim. Tembung sinonim sing digunakake sajrone dhata (OG Pd.3 Gt.2) yaiku tembung *gubug* lan *omah.* Tembung *gubug* lan *omah* padha-padha nduweni teges yaiku papan kanggo ngiyup utawa leren, nanging bedane yen *gubug*mapan ana sawah utawa tegalan, yen omah ana padesan utawa kutha. Maksud saka tembung *omah gubug* sajrone dhata ing ndhuwur yaiku nerangake kahanan omah nanging awujud kaya gubug utawa omahe wong kecingkrangan.

**2) Antonim**

Antonim utawa kosok balen yaiku tembung kang duweni walikane teges.Antonim kang ana sajrone lelagon jawa reriptane Grup Band Koes Plus kaya Pethikan ing ngisor iki.

1. ***Rina wengi*** *tansah mikirake*

*(OBT Pd.1 Gt.2)*

*‘siang malam sesalu memikirkan’*

Pethikan dhata (OBT Pd.1 Gt.2) mujudake gatra kang ngemu tembung kosok balen utawa *antonim.* Tembung kang mawa kosok balen sajrone dhata kasebut yaiku *rina* lan *wengi.* Tembung *rina* tegese yaiku wektu awan dene wengi tegese yaiku wayah ilange srengenge lan petenge dina. Teges penganggone tembung *rina wengi* sajrone dhata (OBT Pd.1 Gt.2) yaiku nerangake lelakone pangripta anggone mikirake sisihane nganti sedina sewengi.

**3) Teges Entar**

Tembung entar yaiku tembung kang nduweni teges ora satemene utawa ora sabenere. Ing ngisor iki mujudake asil saka panlitenkang wujud pethikan sing ditemokake ana sajrone Cakepan Lelagon Jawa Reriptane Grup Band Koes.

1. ***Nyambung urip*** *sak anane ... Pak tani*

*(PT Pd.3 Gt.3)*

*‘menyambung hidup seadanya… Pak tani’*

Dhata (PT Pd.3 Gt.3) mujudake gatra kang nggunake tembung entar. Tembung entar sajrone dhata kasebut yaiku *nyambung urip.* Tembung *nyambung urip* kedadeyan saka rong tembung tembung yaiku tembung *nyambung* sing tegese yaiku gandheng utawa ana sesambungane dene tembung *urip* tegese yaiku kedunungan kahanan bisa mobah-mosik mundhak gedhe lan mati. Teges tembung *nyambung urip* sajrone dhata kasebut yaiku nerusake lakon ing alam donya kanthi prasaja lan ora neka-neka*.*

1. ***Citraan***

Pangripta sajrone nalika ngripta sawijine karya sastra nggunakake tembung-tembung kang nuwuhake pangrasa saka pancadriya pamaos. Tujuwane supaya tuwuh gegambaran beda tinimbang mung diwaca wae. *Citraan* kang bakal dirembug ing bab iki yaiku *citraan* kang ana ing tataran linguistik, lan kang ora ana sesambungane karo teges simbol. Sajrone Cakepan Lelagon Jawa Reriptane Grup Band Koes Plus bakal ngrembug *citraan* pandulu, *citraan* pangrungu, *citraan* pangecap lan*citraan* pangambu.

**1) *Citraan* Pandulu**

*Citraan* pandulu yaiku gegambaran kang dituwuhake saka panca driya pandulu. Panganggone *citraan* panduluaweh rangsangan marang pancadriya pandulu, saengga bab-bab sing ora kena dideleng kaya-kaya bisa dideleng supaya pamaca bisa ngerti kaya apa kang diserat dening pangripta. *Citraan* pandulu sajrone Cakepan Lelagon Jawa Reriptane Grup Band Koes Plus bakal dijlentrehake ing ngisor iki.

1. *Mumpung* ***padang rembulane***

*(PB Pd.3 GT.2)*

*‘selagi bulan bersinar terang’*

Dhata (PB Pd.3 GT.2) mujudake gatra kang panulisan nggunakae *citraan* pandulu. Citraan pandulu kang ditulis ana sajrone gatra kasebut yaiku *padhang rembulane*. Tembung *padhang rembulane* mujudake citraan pandulu amerga bener bisa dirasa kaendahane sing dikarepake dening pangripta kanthi nyawang satemene rembulan sing padhang, utawa nalika bulan ndadari. Dene teges sajrone dhata yaiku pangajak marang pamaos utawa pamireng supaya padha suka gembira ing sanjabane omah nalika padhang rembulan ing wengi. Saliyane iku uga bisa ngraketake paseduluran.

**2) *Citraan* Pangrungu**

Pangrasa kang dirasakake kanthi nggunakake pancadriya kuping, diarani *citraan* pangrungu.*Citraan* pangrungu yaiku gegambaran kang asale saka panca driya pangrungu. Panganggone *citraan* pangrungu diasilake kanthi nyebutake utawa nggambarake swara sajrone tembung spangrasa kasebut nduweni tujuwan ngrasakake lan nerjemahake apa kang ditulis dening pangripta, saeenga mangerteni apa maksud saka lelagon kasebut. *Citraan* pangrungu kang bisa ditemokake ana ing cakepan lelagon jawa reriptane Grup Band Koes Plus bakal dijlentrehake ana ing ngisor iki.

1. *Sapa kang* ***mirengake*** *Dhawuh wiku mbiyene (TJati Pd.1 Gt.1-2)*

*‘siapa yang mendengarkan*

*Nasihat guru jaman dahulu’*

Pethikan dhata (TJati Pd.1 Gt.1-2) mujudake gatra kang ditulis adhedasar citraan pamireng. Saka dhata ing ndhuwur citraan pamireng bisa dimangerteni awit penganggone tembung *mirengake.* Citraan pamireng sajrone dhata kasebut ditegesi ana gatra kaping loro yaiku ing tembung *dhawuh.* Tembung *dhawuh* tegese yaiku tutur, pakon utawa prentah sing diucapake. Saka andharan kasebut mula citraan pamireng digunakake kanggo nyecep makna lan maksud saka cakepan tembang kasebut.

**3) *Citraan* Pangecap**

*Citraan* pangecap mujudake rangsangan saka njababanjur nggunakake pancadriya pangecap, saengga bisa aweh gegambaran lan nerangake maksud marang pamaca ngenani bab kang diandharne dening panganggit kang sesambungan lan bisa dirasakake kanthi pangecap.*Citraan* pangecap sajrone Cakepan Lelagon Jawa Reriptane Grup Band Koes Plusbakal dijlentrehake ing ngisor iki.

1. *Sore sore lungguh ngebuk njur* ***mangan tempe*** *(OG Pd.3 GT.1)*

*‘sore hari duduk santai sambil makan tempe’*

Dhata (OG Pd.3 GT.1) mujudake gatra kang ditulis adhedhasar citraan pangecap. Citraan pangecap sajrone dhata kasebut bisa dimangerteni saka penganggone tembung *mangan tempe.* Tembung mangan tegese yaiku nglebokake panganan ing cangkem, mula saka andharan kasebut pangripta ngajak pamireng utawa pamaca bisa melu ngrasakake enake wong kang lagi mangan sarana citraan pangecap.

**4) *Citraan* Pangambu**

*Citraan* pangambu mujudake gegambaran ngenani sawijine bab kanthi nggunakake pancadriya pangambu.*Citraan* pangambu sajrone Cakepan Lelagon Jawa Reriptane Grup Band Koes Plusbakal dijlentrehake ing ngisor iki.

1. *Cucuk cakar* ***mambu*** *getih*

*(BBDP Pd.2 Gt.2)*

*‘paruh cakar berabu darah’*

Dhata (BBDP Pd.2 Gt.2) mujudake gatra utawa larik sing ditulis nggunakake citraan pangambu. Citraan pangambu sajrone dhata kasebut bisa dimangerteni saka penganggone tembung *mambu.* Tembung *mambu* kedadeyan saka tembung lingga *ambu* sing tegese yaiku sing dirasakake nggunakake irung. Adhedhasar andharan ing ndhuwur mula bisa diarani yen gatra kasebut bisa dilebokake dhata perangan bab citraan pandulu.

**2. Lelewane Basa Sajrone Cakepan Lelagon Jawa Reriptane Grup Band Koes Plus**

Supaya bisa narik kawigatene pamaca, pangripta anggone ngripta geguritan kanthi nggunakake lelewane basa kang nduweni guna kanggo nggayuh surasa kaendahan.Kaajab pamaca bisa ngrasakake geguritan kaya kang dirasakake dening pangripta.Lelewane basa sajrone Cakepan Lelagon Jawa Reriptane Grup Band Koes Plusbakal dijlentrehake ing ngisor iki.

1. **Wujude Majas Perbandingan Sajrone Cakepan Lelagon Jawa Reriptane Grup Band Koes Plus**

Majas perbandingan tujuwan mbandhingake samubarang klawan samubarang liyane, kang dianggep saemper utawa nduweni pepadhan sipat.Jinis majas perbandingan kang ana sajrone Cakepan Lelagon Jawa Reriptane Grup Band Koes Plusbakal dijlentrehake ing ngisor iki.saben majas perbandhingan nduweni pambeda yaiku saka perbandhingan sing dianakake ing ukara kasebut.

1. **Alegori**

Sawijine carita singkat kang ngandhut *kiasan* (Keraf, 2007:140). *Alegori* mbandhingake rong ukara adhedhasar pepadhan (persamaan) kanthi utuh utawa sawijine *perumpamaan* (Ratna, 2009:444).Dhata ing ngisor iki mujudake panganggone majas *alegori* sajrone panliten iki.

1. *Jati apa jarake (TJati Pd.2 Gt.3)*

*‘jati atau jarak’*

Dhata *(TJati Pd.2 Gt.3)* mujudake penganggone majas alegori. Dhata kasebut kapethik saka cakepan tembang kanthi judhul *Tunggak Jati.* Sajrone dhata kasebut penganggone majas alegori bisa kathithik saka anane tembung *jati.* Tembung *jati* mujudake tembung kang nduweni teges entar. Tembung *jati* yaiku aran wit sing ditandhur ana ing alas, dene tembung *jati* sajrone dhata kasebut yaiku kanggo nggambarake kapribadhen manungsa sing apik lan kudu dijaga kanthi tumemen. Sing kapindho yaiku penganggone tembung *jarak* sing maksude yaiku gegambaran kapribadhen manungsa sing ala.

1. **Personifikasi**

Majas personifikasi yaiku majas kang nggambarake barang-barang kang mati utawa ora nduweni nyawa dipindhakake kaya dene manungsa sing bisa obah utawa uga suwalike.Ing ngisor iki asiling panliten Pethikan Cakepan Lelagon Jawa Reriptane Grup Band Koes Plus kang nduweni penganggone majas personifikasi.

1. ***Nyamber nyamber*** *merga ngeli*

*(BBDP Pd.1 Gt.2)*

*‘menyambar-nyambar karena lapar’*

Dhata (BBDP Pd.1 Gt.2) mujudake gatra kang nggunakake majas personifikasi. Majas personifikasi sajrone dhata kasebut ana ing tembung *nyamber-nyamber.* Tembung *nyamber*biyasane digunakake kanggo nggambarake bledhek utawa guntur. Sajrone dhata (BBDP Pd.1 Gt.2) tembung *nyamber-nyamber* digunakake kanggo nggambarake mibere manuk bidho sing banter banget amerga ngelih utawa keluwen. Sajrone sumber dhata, mung bisa ditemokake mung siji wae majas *personifikasi* ing dhata (BBDP Pd.1 Gt.2).

1. **Wujude Majas Penegasan Sajrone Cakepan Lelagon Jawa Reriptane Grup Band Koes Plus**

Majas penegasan yaiku mujudake salah sawijine lelewane basa kang nggunakake tembung-tembung kiasutawa bandhingan kanggo ningkatake pangrasa lan pangaruh marang pamireng utawa pamaca. Majaspenegasan kangbisa ditemokakeana sajrone Cakepan Lelagon Jawa Reriptane Grup Band Koes Plusiki yaiku anafora, jangkepe bakal dijlentrehake ing ngisor iki.

**1) Asindenton**

Lelewane basa kang negesake samubarang kanthi njlentrehake tetembungan kang urut tanpa nggunakake tembung pangiket (Keraf, 2007:131). Jinis lelewane basa kang njlentrehake tetembungan kang *tataran maknane* padha kanthi runtut nanging tanpa nggunakake tembung pangiket utawa *tanpa kata penghubung* (Ratna, 2009:443). Jlentrehan ngenani majas *asidenton* sajrone panliten iki bakal diandharake ing ngisor iki.

1. ***Rina wengi*** *tansah mikirake*

*(OBT Pd.1 Gt.2)*

*‘siang malam selau memikirkanya’*

1. ***Lanang wadon*** *... padha njoged alon-alon (AT Pd.2 Gt4)*

*‘Pria dan wanita… semua berjoget perlahan’*

Dhata *(OBT Pd.1 Gt.2)* mujudake penganggone majas *asidenton.* Penganggone majas asidenton sajrone dhata kasebut yaiku bisa dimangerteni saka frasa *rina wengi.* Frasa *rina wengi* digunakake dening pangripta tembang kanthi tujuwan menehi kaendahan utawa *estetis,* uga nyelarasake dhong-dhinge swara kang dikarepake pangripta. Dhata kasebut dijupuk saka cakepan tembang kanthi judhul *Ora Bisa Turu.*

Dhata *(AT Pd.2 Gt4)* mujudake penganggone majas *asidenton.* Dhata kasebut dijupuk saka cakepan tembang kanthi judhul *Apa Tumon.* Majas *Asidenton* kang ana sajrone dhata kasebut, bisa dimangerteni saka ora anane tembung panggandheng antarane frasa *lanang* *wadon.* Maksud saka frasa *lanang wadon* sajrone dhata kasebut yaiku kanggo nyebutake sekabehe wong sing lagi jejogedan amerga mirengake lagu kasebut.

**2) Polisindenton**

Sawijine lelewane basa kang migunakake saperangan tembung, ukara utawa *frase* kang digayutake antarane siji lan sijine migunakake tembung pangiket utawa *kata penghubung* (Keraf, 2007:131). Jinis lelewane basa kang njlentrehake tetembungan kang *tataran maknane* padha kanthi runtut lan nggunakake tembung pangiket utawa *dengan kata penghubung* (Ratna, 2009:443).

1. ***Ngalor lan ngidul*** *parane*

*(MTWK Pd.1 Gt.3)*

*‘jalan ke utara dan ke selatan’*

1. ***Bungah lan susah*** *(PG Pd.2 Gt.3)*

*‘senang dan susah’*

Dhata *(MTWK Pd.1 Gt.3)* mujudake penganggone majas *polisindenton.* Majas *polisindenton* sajrone dhata kasebut bisa dimangerteni saka penganggone tembung pangiket *lan* ing antarane tembung *ngalor* lan *ngidul.* Dhata kasebut kapethik saka cakepan tembang kanthi judhul *Mesake Temen Wong Kuwi.* Penganggone tembung pangiket *lan* kanggo nggabungake tembung *ngalor* lan *ngidul.* Maksud saka ukara kasebut yaiku nerangake maneka paran tujuwane wong edan sing dadi *objek* saka tembang kasebut.

Dhata *(PG Pd.2 Gt.3)* mujudake penganggone majas *polisindenton.* Majas *polisindenton* sajrone dhata kasebut bisa dimangerteni saka penganggone tembung pangiket *lan* ing antarane tembung *bungah* lan *susah.* Penganggone tembung pangiket sajrone dhata kasebut kanggo nggabungake tembung *bungah* lan *susah.* Maksud saka ukara kasebut yaiku ngandharake kahanan atine pak guru nalika ndhidhik lan mulang murid-muride.

**3) Anafora**

Anafora mujudake pangulange tembung ing kawiwitan ukara sajrone gatra kang sabanjure dibaline maneh ana ing gatra sawise. Majas *anafora* sajrone Cakepan Lelagon Jawa Reriptane Grup Band Koes Plus, bakal dijlentrehake ing ngisor iki.

1. ***Ra ana*** *kang bisa nggawe*

***Ra ana*** *kang bisa ngarang (K Pd.1 Gt3-4)*

*‘tidak ada yang bisa membuat*

*Tidak ada yang bisa mengarang’*

Dhata *(K Pd.1 Gt3-4)*  mujudake gatra-gatra kang nggunakake majas *anafora.* Majas *anafora* sajrone dhata kasebut yaiku bisa dimangerteni saka penganggone frasa *ra ana* sing ditulis kanthi dibolan-baleni ana ing wiwitan ukara. Penganggone majas iki kanthi tujuwan negesake maksud saka gatra-gatra kasebut. Dene maksud saka dhata kasebut yaiku nerangake yen sejatine ora ana sing bisa ngrekadaya rasa tresna sing tuwuh ing saben manungsa. Dhata kasebut dijupuk saka cakepan tembang kanthi judhul *Katresnan.*

**4) Hiperbola**

Hiperbola yaiku ukara kang negesi makna sabenere, kanthi mbangetake maksud sawijine tembung kanthi nggunakake teges tembung liyane.Ing panliten iki bisa ditemokake ana ing PethikanCakepan Lelagon Jawa Reriptane Grup Band Koes Plus. Pethikan dhata kang awujud majas hiperbola sajrone panliten iki bakal diandharake ing ngisor.

1. *Sapa kang wis nate tindak menyang Bali  
   Pulo dhewata* ***endah ngelam-elami***

*(B Pd.1 Gt.1-2)*

*‘siapa yang pernah pergi ke Bali*

*Pulau dewata yang sangat indah’*

1. *Bidho - bidho dhadhamu putih...****Nyamber nyamber*** *merga ngelih   
   Swara sambat lirih  lirih ... lirih lirih*

*(BBDP Pd.1 Gt.1-3)*

*‘bido-bido dadamu putih*

*Menyambar-nyambar karena lapar*

*Suara mengeluh lirih-lirih…lirih-lirih’*

Dhata (B Pd.1 Gt.1-2) mujudake penganggone majas *hiperbola.* Penganggone majas *hiperbola* sajrone dhata kasebut yaiku ana ing gatra *endah ngelam-elami.* Gatra *endah ngelam-elaami* nduweni teges yen Bali minangka pulo kang endah banget.

Dhata (BBDP Pd.1 Gt.1-3) mujudake gatra kang nggunakake majas hiperbola. Majas hiperbola sajrone dhata kasebut bisa dimangerteni saka penganggone tembung *nyamber*. Tembung nyamber biyasane digunakake kanggo nggambarake kahanan bledheg utawa kilat amerga saking bantere. Kahanane bledheg mau mula digunakake pangripta tembang kanthi judhul *Bidho-Bidho Dhadhamu Putih* iki kanggo nggambarake mabure manuk bidho sing lagi nggolek mangan.

**5) Pleonasme**

Sawijine lelewane basa kang digunakake kanggo nguntabake tetembungan kang diperlukake luwih akeh tinimbang sawijine pamikiran (Keraf, 2007:131). Menehi katrangan marang sawijine tembung kanthi cara diluwih-luwihake, kang sejatine nduweni teges padha (Ratna, 2009:441). Penganggone majas *pleonasme* sajrone panliten iki bakal diandharake ing ngisor.

1. *Tansah kelingan* ***kebon melathi***

*(KM Pd.3 Gt.4)*

*‘selalu teringat kebun melati’*

Dhata *(KM Pd.3 Gt.4)* mujudake penganggone majas *pleonasme.* Penganggone majas *pleonasme* sajrone dhata kasebut bisa dimangerteni saka penganggone frasa *kebon melathi.* Frasa *kebon melathi* digunakake kanggo meneni katrangan ngenani kahanane papan kang wis diterangake ana sajrone cakepan sadurunge, yaiku omah kang ana ing satengahe kebon melathi. Dhata kasebut kapethik saka cakepan tembang kanthi judhul *Kebon Melathi.* Dhata iki mujudake siji-sijine dhata awujud majas *anafora* kang bisa ditemokake sajrone panliten iki.

**6) Repetisi**

Yaiku pangulangane swara, tembung utawa saperangan ukara kang dianggep wigati kanggo menehi *tekanan* sajrone ukara (Keraf, 2007:127). Sawijine jinis lelewane basa kang mbaleni tembung sajrone ukara kanthi bola-bali supaya nambahi paneges marang sawijine tembung (Ratna, 2009:441)

1. ***Omah gedhe, omah gedhe*** *pinggir tegalan (EE Pd.1 Gt.2)  
   ‘rumah besar, rumah besar dipingir kebun’*
2. ***Isih cilik, isih cilik*** *gampang diatur*

*(EE Pd.1 Gt.3)  
‘masih kecil masih kecil mudah diatur’*

1. ***Bareng gedhe, bareng gedhe*** *ugal ugalan (EE Pd.1 Gt.4)*

*‘setelah besar, setelah besar semaunya sendiri*

Dhata *(EE Pd.1 Gt.2)* mujudake penganggone majas *repetisi.* Penganggone majas *repetisi* ing dhata kasebut bisa dimangerteni saka penganggone frasa *omah gedhe* sing diambali ana ing sagatra. Penganggone majas *repetisi* sajrone gatra iki kanthi tujuwan negesi kahanan omah-omah sing dimaksud.

Dhata *(EE Pd.1 Gt.3)* mujudake gatra kang nggunakake majas *repetisi.* Penganggone majas *repetisi* sajrone gatra kasebut bisa dimangerteni saka penganggone frasa *isih cilik* kang diambali ana ing sagatra. Penganggone majas iki kanggo negesake maksud saka frasa kasebut. Maksud saka dhata kasebut yaiku nerangake manungsa sing isih cilik isih gampang diatur.

Dhata *(EE Pd.1 Gt.4)* mujudake gatra kang nggunakake majas *repetisi.* Penganggone majas *repetisi* sajrone dhata kasebut yaiku saka penganggone frasa *bareng gedhe* sing diambali ana ing sagatra. Penganggone majas *repetisi* kasebut kanggo negesake maksud saka dhata kasebut, maksud majas kasebut yaiku nerangake manungsa yen gedhe utawa dewasa wis angel diatur beda klawan bocah cilik. Dhata *(EE Pd.1 Gt.2), (EE Pd.1 Gt.3)* lan *(EE Pd.1 Gt.4)* mujudake dhata kang kapethik saka cakepan tembang kanthi judhul *Ela Elo* ing pada kapisan.

**7) Retoris**

Yaiku sawijine tembung pitakon kang ora merlokake wangsulan (Ratna, 2009:443). Retoris yaiku ungkapan pitakonan kang Jawabane wis kinandhut sajrone pitakonan kasebut (Tera, 2010:131). Andharan ngenani majas retoris sajrone panliten bakal diandharake ing ngisor iki.

1. *Lha apa ta kanca ati kerep lara*

*Ra gelem rekasa mbudidaya*

*Pancen kabeh padha pengin urip mulya*

*Wiwitan rekasa pancen nyata*

*(AN Pd.3 Gt.1-4)*

*‘lalu kenapa kawan kerap sakit hati’*

*‘tak mau bekerja keras’*

*‘memang semua ingin hidup bahagia’*

*‘bersusah-susah dahulu itu memang kenyataanya’*

1. *Sapa kang mirengake*

*Dhawuh wiku biyene (TJati Pd.1 Gt.1-2)*

*‘siapa yang mendengarkan’*

*‘perkataan wiku(guru) dahulu*

1. *Ing ngendi dununge, ing ngendi parane*

*‘goleka sumbere dhewe-dhewe’ (MTWK Pd.3 Gt.1-2)*

*‘dimana tujuanya, dimana arahnya’*

Dhata *(AN Pd.3 Gt.1-4)* mujudake pada kang nggunakake majas *retoris.* Dhata kasebut mujudake pitakonan saka penganggone tembung *apa* kang digunakake ana ing sajrone gatra. Pitakonan kang ana ing dhata *(AN Pd.3 Gt.1-4)* ora perlu diwangsuli amarga wangsulan wis ana ing gatra-gatra sabanjure. Maksud saka dhata kasebut yaiku nerangake yen kabeh manungsa kudu gelem mbudidaya senajan wiwitane kudu rekasa supaya bisa urip mulya.

Dhata *(TJati Pd.1 Gt.1-2)* mujudake pada kang nggunakake majas *retoris.* Sajrone dhata kasebut gatra kang mujudake pitakonan yaiku gatra sepisan sing nggunakake tembung pitakon *sapa.* Pitakonan kang ana ing gatra sepisan ora perlu diwangsuli amerga wangsulan wis diterangake ana ing gatra kaloro.

Dhata *(MTWK Pd.3 Gt.1-2)* mujudake pada kang nggunakake majas *retoris.* Sajrone dhata kasebut tembung kang mujudake tembung pitakon yaiku *endi.* Gatra kang mujudake ukara pitakon kasebut ora perlu diwangsuli amerga wangsulan wis diterangake ana ing sajrone gatra sabanjure. Wangsulan saka pitakonan ing gatra sepisan yaiku yen saben wong kudu gelem nggoleki dhewe-dhewe pitakonane tanpa nerangake marang sing nakoni.

1. **Makna Isi Sajrone Cakepan Lelagon Jawa Reriptane Grup *Band Koes Plus***

Cakepan Lelagon Jawamujudake salah sawijine reriptane *Grup Band Koes Plus*.Saka isi cakepan cakepan lelagon reriptane *Koes Plus* wis nuduhake kawigatene marang kahanan kang ana ing bebrayan. Cakepan-cakepan sajrone lelagon Jawa sin diripta dening KOes Plus wis diklompokake ana ing tema-tema kaya *Kurmat, Budaya, Astobrato, Mancanegara, Wewarah, Pribadhi, Politik, Alam, Sosial* lan  *Olah-olah.* Saben tema nduweni tetenger dhewe-dhewe.Cakepan sajrone lelagon iki gampang banget dimangerteni dening pamaca amarga nggunakake basa-basa kang lumrah banget ditemokake ana ing bebrayan.Ing ngisr iki bakal diandharake makna cakepankang dadi dhata panliten.

1. *Judul Lagu :****Atiku Gela*** *Penyanyi    : Yon Koeswoyo  
   Album         : Koes Plus Pop Jawa Vol. 1 (1974)  
   Ati gela ... yen eling pacarku  
   Wiwitane ... tresna banget aku  
   Dhek biyene pancene dhewekne  
   Sing tak pikir ... rina klawan bengi  
   Reff :  
   Lha piye ta kanca aku ora ngira  
   Jare lunga diutus wong tuwa  
   Bareng tak nyatakke karo priya seje  
   Pteta ptete sajak ngece ece  
   Ndilalahe wong yen lagi mendem  
   Tresna pisan tur kok sajak marem  
   Mata peteng, kuping ora mireng  
   Diapusi slintat slintut ora ngerti*

***‘Hatiku Kecewa***

*Hati kecewa bila ingat pacarku*

*Pertama-tama aku memang sangat cinta*

*Dari dulu memang hanya dirinya*

*Yang kupikir siang melawan malam*

*Reff :*

*Lalu bagaimana kawan aku tidak menyangka*

*Katanya pergi karena orang tua*

*Setelah kunyatakan dengan pria lain*

*Lagaknya seperti mengejekku*

*Seperti halnya orang sedang mabuk cinta*

*Cinta pertama terasa sangat indah*

*Buta mata buta telinga*

*Dibohongi namun tak menyadari’*

Cakepan lelagon kanthi irah-irahan ”Atiku Gela” nyritakake lelakone pangripta sing gela banget karo wong wadon kang dadi sisihane amarga rumangsa wis diapusi. Wong wadon mau pamit lunga amarga diutus wong tuwane naging kabeh mau mung alesan. Pangripta ngerti yen nyatane wong wadon sing ditresnani malah gandheng lan seneng karo priya liya. Saking seneng lan uga tresna banget marang sisihane pangripta ora sadhar yen wis diapusi nganti kaya ngono

1. **Dhiskusi Asil Panliten**

Isi saka cakepan lelagon bisa dadi sarana kanggo nggolek *inspirasi* marang saperangan wong. Karya sastra *inspiratif* nduweni unsur kaendahan lan estetika kang apik. Cakepan yaiku tembungan kang dironce dadi sawijine lagu nggunakake basa Jawa ngoko utawa krama kang ditembangake diiringi *instrumen musik*. Cakepan lagu karipta kanthi basa kang endah nggunakake maneka warna diksi tembung entar utawa tembung wantah saengga nduweni nile *estetis* lan *estetika* uga nduweni makna sinirat lan sinurat. Kaya cakepan lelagon reriptane grup band Koes Plus kang nduweni isi maneka werna saengga cocog banget bisa nggambarake kahanan ing jaman semana kanthi basa kang endah.

Tembung lan lelewane basa kang digunakake ditrepake marang wong ing jaman saiki kang ora mbutuhake basa kang wigati nanging isi kang apik sing bisa dimangerteni saben wong, tuwa lan nom, lanang lan wadon. Gegambaran jaman biyen sing diusung dadi tema bisa dadi kaca benggala tumrap para pamaca. Gagasan kang diandharake diringkes kanthi nyelarasake pamikiran pamaca. Lelewane basa uga digunakake kanggo nyengkuyung kaendahan supaya bisa narik kawigatene masyarakat lan menehi tetenger utawa *kekhasan* kasusastran tertamtu.

Panliten iki nggunakake cakepan lelagon reriptane grup band Koes Plus amerga (1) cakepan lelagon iki ngemu basa kang gampang banget dimangerteni pamireng (2) cakepan lelagon iki ngemu tema kang umum kedadeyan ing jaman semana, saeenga bisa didadekake kaca benggala tumrap para pamireng (3) cakepan lelagon iki diripta dening salah sawijine grup band kawentar nalika jaman semana, saengga kita bisa mangerteni kahanane jaman mbiyen saka cakepan lelagon kasebut.

Panganggone pamilihe tembung lan lelewane basa sajrone reriptan sastra bisa ditliti nganggo tintingan stilistika. Stilistika mujudake ilmu kang nyinaoni cara nggunakake basa sajrone panulisan kasusastran. Mula ing panliten iki bakal dimangerteni apa wae lelewane basa kang digunakake dening pangripta.

Pamilihe tembung sajrone Cakepan Lelagon Jawa Reriptane Grup Band Koes Plus diperang dadi patang subbab. Kapisan yaiku titi swara. Titi swara sajrone panliten iki ana loro, yaiku purwakanthi guru swara lan purwakanthi guru. Saka anane purwakanthi guru swara lan guru sastra sajrone cakepan tembang kang kapilih dadi dhata panliten iki, bisa didudut yen fungsi saka purwakanthi guru swara, lan purwakanthi guru sastra kasebut nduweni tujuwan negesake maksud saka tembung kang kena purwakanthi kasebut. Sabanjure sing Kapindho, ngandharake titi tembung utawa morfologi. Titi tembung sing digunakake sajrone panliten iki yaiku ngenani afiks kang kaperang dadi papat yaiku *prefik*s, *sufiks*, *infiks*, lan *konfiks*. Banjur ana tembung rangkep, sajrone tembung rangkep diperang dadi loro yaiku dwilingga lan dwilingga salin swara, uga dwipurwa, banjur uga ana *pemendekan* tembung. Sing kaping telu medharake titi maknane, antarane yaiku sinonim, antonim, lan teges entar. Pungkasan ngandharake bab citraan, sing diperang dadi papat antarane yaiku citraan pandulu, citraan pangrungu, citraan pangecap lan citraan pangambu.

Saka andharan ing ndhuwur bisa didudut yen *grup band Koes Plus* kang lair ing kutha Tuban taun 1969 ora kalah karo grup band ing jaman saiki. Bisa dideleng saka panganggone lelewane basa lan pamilihe tembung kang endah kaya sing wis diandharake ing ndhuwur. Senajan mung nggunakake basa kang gampang dimangerteni grup band iki bisa nggambarake kahanan ing jaman semana sajrone cakepan lelagone. Saliyane kuwi sajrone cakepan lelagone uga ngandhut pangajap lan pangeling-eling tumrap bebrayan kang bisa dadi tuladha ing jaman saiki

**Panutup**

Sajrone bab panutup iki, bakal diandharake ngenani babagan sing wigati, yaiku ngenani dudutan lan pramayoga. Bab kasebut bakal diandharake ing ngisor iki:

1. **Dudutan**

Adhedhasar analisis kang wis ditindakake tumrap cakepan lelagon Jawa Reriptane *Grup Band Koes Plus*, asil panliten nuduhake anane pamilihe tembung lan lelewane basa. Pamilihe tembung sajrone panliten iki diperang dadi patang sub bab. Kapisan yaiku titi swara. Titi swara sajrone panliten iki ana loro, yaiku purwakanthi guru swara lan purwakanthi guru sastra. Kapindho, njlentrehake ngenani titi tembung utawa morfologi yaiku ater-ater, seselan, panambang lan konfiks, banjur uga ana ngenani tembung rangkep sing diperang maneh dumadi dwilingga lan dwipurwa banjur uga ana *pemendekan* ukara. Kaping telu ngenani bab titi makna kang ngrembug ngenani sinonim, antonim lan teges entar. Kaping papat yaiku ngenani penganggone wujud citraan basa.

Pangripta sajrone ngronce tetembungan nggunakake maneka werna majas minangka panyengkuyunge lelewane basa. Majas-majas kasebut yaiku kalebu majas perbandingan lan majas penegasan. Majas perbandingan kang bisa ditemokake sajrone cakepan lelagon Jawa reriptan *Grup Band Koes Plus* yaiku personifikasi lan alegori. Majas perbandingan mujudake sawiine lelewane basa kang nduwe maksud mbandhingake samubarang klawan samubarang liyane. kang dianggep saemper utawa nduweni pepadhan sipat. Majas penegasan yaiku sawijine lelewane basa kang nggunakake tembung-tembung sarana dibolan-baleni sajrone ukara. Sajrone bab lelewane basa uga ditemokake wujud majas penegasan. Conto wujud majas penegasan kang bisa ditemokake sajrone panliten iki yaiku anafora, repetisi, asidenton, polisendenton, pleonasme, retoris lan hiperbola.

Andharan asil panliten kang wis dijlentrehake ing ndhuwur, bisa dimangerteni yen anggota *Grup Band Koes Plus* sajrone ngripta lelagon basa Jawa nggunakake pamilihe tembung lan lelewane basa. Wujud pamilihe tembung kang digunakake ing antarane yaiku titi swara, titi tembung, titi ukara, titi makna lan citraan. Wujud lelewane basa kang digunakake ing antarane majas perbandingan lan majas penegasan.

1. **Pamrayoga**

Pamrayoga kang bisa diwenehake yaiku tumrap pamaos lan panliti sabanjure. Tumrape pamaos becike bisa mawas kanthi temen saengga bisa nuwuhake pamawas kang selaras karo tujuwane pangripta medharake gagasan lumantar reriptan sastrane. Dene tumrape panliti sabanjure yaiku bisaa nliti kanthi wicaksana lan tliti sajrone pirembugane saengga bisa nuwuhake asil panliten kang becik lan bisa dadi panliten kang relevan tumrap pasinaonan stilistika ngenani cakepan lelagon Jawa.

**Kapustakan**

Aminuddin. 2010. Stilistika: Pengantar Memahami Bahasa dalam Karya Sastra. Semarang: IKIP Semarang Press.

Arifin, Zaenal lan Junaiyah. 2007.*Morfologi bentuk, makna, dan fungsi.* Jakarta: PT. Pustaka Mandiri.

2008. *Sintaksis.* Jakarta: PT. Pustaka Mandiri.

2009.*Morfologi bentuk, makna, dan fungsi edisi kedua*. Jakarta: PT. Pustaka Mandiri.

Arikunto, Suharsimi. 2006. *Prosedur Penelitian*. Jakarta: Rineka Cipta.

Chaer, Abdul. 1995. *Pengantar Semantik Bahasa Indonesia*. Jakarta: PT. Rineka Cipta.

2003. *Pengantar Semantik Bahasa Indonesia.* Jakarta: PT. Rineka Cipta.

2007. *Linguistik Umum*. Jakarta: PT. Rineka Cipta.

Djajasudarna, T. Fatimah. 1995. Semantik 1: Makna Lesikal dan Gramatikal. Bandung: Refika Aditama.

Hadiwidjana, R.D.S. 1967. *Tata Sastra*. Jogjakarta. Pertjetakan R.I.

Keraf, Gorys. 2006. *Diksi dan Gaya Bahasa.* Jakarta: PT Gramedia Pustaka Utama.

2007. Diksi dan Gaya Bahasa. Jakarta: PT Gramedia Pustaka Utama.

Lexi, Moleong. 1993. *Metodologi Penelitian Kualitatif*. Bandung: Remaja Rosdakarya Offset.

Nurgiyantoro, Burhan. 2002. *Teori Pengkajian Fiksi*. Yogyakarta. Gadjah Mada University Press.

2012. *Pengkajian Puisi*. Yogyakarta: Gadjah Mada University Press.

Pradopo, Rachmad Djoko. 2005. Pengkajian Puisi. Yogyakarta: Gadjah Mada University Press.

Pranowo, Sudaryanto. *Kamus Pepak Basa Jawa.* Yogyakarta: Badan Pekerja Kongres Bahasa Jawa.

Ratna, Nyoman Kutha. 2009. *Stilistika Kajian Puitika Bahasa, Sastra, dan Budaya*. Yogyakarta: Pustaka Pelajar.

Saputra, Karsono.M. 2012. *Puisi Jawa stuktur dan estetika*. Jakarta: Wedatama Widya Sastra.

Semi, M. Atar 1993. *Metode Penelitian Sastra.*Bandung: Angkasa.

Sudjiman, Panuti. 1993. *Bunga Rampai Stilistika.* Jakarta: Pustaka Utama Grafiti.

1993.Bunga Rampai stilistika.pustaka Umum grafity.

Sugiyono. 2012. *Metode Penelitian Kuantitatif Kualitatif dan R&D.* Bandung: CV. Alfabeta.

Teeuw, A. 1984. *Sastra dan Ilmu Sastra*. Jakarta: PT. Girimukti Pusaka.

Verhaar, J. W. 2010. *Asas-asas Linguistik Umum.*Yogyakarta: Gadjah Mada University Press.

2012. *Asas-asas Linguistik Umum.*Yogyakarta: Gadjah Mada University Press.

Waluyo, J, Herman. 2005. Cetakan ketiga. Apresiasi Puisi. Jakarta. Gramedia Pustaka Utama.

Wellek, Rene dan Austin Warren. 1990. Teori Kasusastran. Jakarta: Gramedia.

([*http://wongpoeri.blogspot.co.id/search/label/Album%Koesplus*](http://wongpoeri.blogspot.co.id/search/label/Album%25Koesplus)*).*